

VLADA REPUBLIKE HRVATSKE

Zagreb, 5. studenoga 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo unutarnjih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma između Vlade Republike Hrvatske i Vlade Republike Bugarske o suradnji u slučaju katastrofa |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 7. Zakona o sklapanju i izvršavanju međunarodnih ugovora (Narodne novine, broj 28/96), Vlada Republike Hrvatske je na sjednici održanoj \_\_\_\_\_\_\_\_\_ 2020. donijela

**O D L U K U**

**o pokretanju postupka za sklapanje Sporazuma između Vlade Republike Hrvatske i Vlade Republike Bugarske o suradnji u slučaju katastrofa**

**I.**

Na temelju članka 139. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za sklapanje Sporazuma između Vlade Republike Hrvatske i Vlade Republike Bugarske o suradnji u slučaju katastrofa (u daljnjem tekstu: Sporazum).

**II.**

Nakon višegodišnje razmjene stajališta u području zajedničkog upravljanja i sprječavanja katastrofa aktualizirano je pitanje uspostave zajedničkog pravnog okvira o suradnji u slučaju katastrofa između Republike Hrvatske i Republike Bugarske. Tijekom 2019. godine, bugarska strana dostavila je svoj Prijedlog sporazuma o suradnji u slučaju katastrofa hrvatskoj strani na razmatranje nakon čega je utvrđeno da uključene države imaju obostrane interese za međusobnu suradnju na području zajedničkog upravljanja i sprječavanja katastrofa.

Smatra se da bi provedba zajedničkog pravnog okvira za suradnju na području katastrofa pod određenim uvjetima, pridonijela daljnjem jačanju dvostranih odnosa uključenih država kroz pružanje međusobne pomoći i suradnje pri zaštiti, spašavanju i uklanjanju posljedica prirodnih katastrofa. Potreba sklapanja Sporazuma vidljiva je u nastojanju uključenih stranaka da, u skladu s raspoloživim mogućnostima, međusobno pomognu jedna drugoj u slučaju katastrofa, kada stranka koja traži pomoć nije u mogućnosti suprotstaviti se posljedicama katastrofa svojim vlastitim sredstvima. U skladu s navedenim ocijenjeno je da postoji interes za sklapanjem Sporazuma te je navedena inicijativa bugarske strane prihvaćena.

Sklapanje ovog Sporazuma pridonijelo bi dosljednom i djelotvornom osiguranju visoke razine zaštite u cijeloj Europskoj uniji, obzirom da je takav Sporazum u skladu s Direktivom 2012/18/EU Europskog parlamenta i Vijeća od 4. srpnja 2012. godine o kontroli opasnosti od velikih nesreća koje uključuju opasne tvari.

**III.**

Sporazumom se uspostavlja opći okvir suradnje na području sprječavanja, pripravnosti i reagiranja na katastrofe, kao i uvjeti i postupci za pružanje dobrovoljne pomoći u slučaju katastrofa na državnom području država stranaka. Kroz uspostavu navedenog okvira, cilj je omogućiti strankama učinkovito iskorištavanje svih potencijala na području sprječavanja pojave prirodnih katastrofa, provedbe akcija spašavanja kao i uklanjanja posljedica tih događaja. Međusobna suradnja na navedenim područjima u interesu je obiju država sa svrhom ublažavanja posljedica prirodnih i civilizacijskih katastrofa, posebice pri planiranju i provedbi mjera za zaštitu od poplava, požara, onečišćenja, radioloških opasnosti i industrijskih katastrofa.

Sporazumom se određuju nadležna tijela i kontaktne točke, oblici suradnje, pružanja dobrovoljne pomoći, postupci prelaska granice i pravila boravka timova za spašavanje, postrojbi i/ili stručnjaka, postupci prelaska opreme i sredstava pomoći preko granice, korištenje zrakoplova i plovila, koordinacija i upravljanje operacijama pružanja pomoći u slučaju katastrofa, troškovi operacija pružanja pomoći u slučaju katastrofe, naknada štete, komunikacija prilikom operacija pružanja pomoći u slučaju katastrofe, prekid operacija pružanja pomoći u slučaju katastrofe te rješavanje sporova vezanih za provedbu Sporazuma.

**IV.**

Prihvaća se Nacrt sporazuma kao osnova za vođenje pregovora.

Nacrt sporazuma iz stavka 1. ove točke, sastavni je dio ove Odluke.

**V.**

Određuje se izaslanstvo Vlade Republike Hrvatske za vođenje pregovora u sljedećem sastavu:

- predstavnik Ministarstva unutarnjih poslova, voditelj izaslanstva

* dva predstavnika Ministarstva unutarnjih poslova, članovi.

Troškovi za rad izaslanstva obuhvaćaju troškove za vođenje pregovora, a osigurana su u državnom proračunu Republike Hrvatske, u okviru redovitih proračunskih sredstava Ministarstva unutarnjih poslova.

**VI.**

Ovlašćuje se potpredsjednik Vlade Republike Hrvatske i ministar unutarnjih poslova da, u ime Vlade Republike Hrvatske, potpiše Sporazum.

**VII.**

Izvršavanje Sporazuma neće zahtijevati dodatna financijska sredstva iz državnog proračuna Republike Hrvatske.

**VIII.**

Sporazum ne zahtijeva donošenje novih ili izmjenu postojećih zakona ali podliježe potvrđivanju sukladno odredbi članka 18. Zakona o sklapanju i izvršavanju međunarodnih ugovora.

Klasa:

Ur.broj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Republika Bugarska je nakon višegodišnje razmjene stajališta u području zajedničkog upravljanja i sprječavanja katastrofa s Republikom Hrvatskom, dostavom Prijedloga Sporazuma pokazala inicijativu za uspostavom bilateralnih odnosa u navedenom području, kroz sklapanje Sporazuma o suradnji na području katastrofa.

Obzirom da je promicanje i produbljivanje međusobne suradnje na području sprječavanja katastrofa u interesu obiju država, ocijenjeno je da postoji interes za sklapanjem navedenog Sporazuma.

Smatra se da bi implementacija zajedničkog pravnog okvira za suradnju na području katastrofa omogućila jačanje kapaciteta u odgovoru na izvanredne događaje sustava civilne zaštite u cilju ublažavanja posljedica prirodnih i civilizacijskih katastrofa.

Takav Sporazum u skladu je s europskom pravnom stečevinom koja uređuje kontrolu opasnosti od velikih nesreća koje uključuju opasne tvari, slijedom čega se smatra da bi sklapanje ovog Sporazuma pridonijelo dosljednom i djelotvornom osiguranju visoke razine zaštite u cijeloj Europskoj uniji.

**Točkom I.** Odluke uređuje se ustavna osnova za pokretanje postupka za sklapanje Sporazuma.

**Točkom II.** Odluke objašnjava se potreba sklapanja Sporazuma.

**Točkom III.** Odluke navode se razlozi zbog kojih se predlaže sklapanje Sporazuma te se navode bitni elementi koji se njime uređuju.

**Točkom IV.** Odluke prihvaća se nacrt Sporazuma te se utvrđuje da je sastavni dio ove Odluke.

**Točkom V.** Odluke utvrđuje se izaslanstvo Republike Hrvatske za vođenje pregovora, kao i pitanje troškova izaslanstva za vođenje pregovora.

**Točkom VI.** Odluke ovlašćuje se potpredsjednik Vlade i ministar unutarnjih poslova da, u ime Vlade Republike Hrvatske, potpiše Sporazum.

**Točkom VII.** Odluke utvrđuje se da izvršavanje Sporazuma neće zahtijevati dodatna financijska sredstva iz Državnog proračuna Republike Hrvatske.

**Točkom VIII.** Odluke utvrđuje se da Sporazum ne zahtijeva izmjenu i dopunu postojećih zakona, međutim obzirom da je riječ o međunarodnom ugovoru političke naravi, utvrđuje se da isti podliježe potvrđivanju u skladu s člankom 18. Zakona o sklapanju i potvrđivanju međunarodnih ugovora (Narodne novine, broj 28/96).